El Centre Artístic Musical de Bétera estrena este divendres el musical “Invisibles. Els xiquets del temps”
Sin fecha

Este cap de setmana els veïns i veïnes de la localitat tenen una cita ineludible a la Casa de la Cultura de Bétera amb el musical “Invisibles. Els xiquets del temps” que ha preparat el Centre Musical de Bétera amb tota la il·lusió per a celebrar els 50 anys d'història de l'entitat musical.

Estos dies en l'escenari del Palauet es treballa a contrarellotge perquè tot estiga preparat per a l'estrena d'este divendres a les 19.00 hores. No és fàcil dirigir als 80 xiquets que participen però a poc a poc tot va encaixant en este espectacle en el qual s'ha implicat tot el CAM: cor, músics, professors, pares, mares i una bon nombre de col·laboradors.

“L'escola de música ha aprofitat el muntatge musical per a treballar valors com la convivència, l'esforç, el compromís i el treball en equip. És un espectacle, però sobretot és un projecte educatiu en el qual s'ha implicat tota l'escola”, explica Víctor Gámez, director de l'escola.

Des de l'escola s'ha treballat molt dur perquè el projecte isca, “és una activitat extraescolar pel que no podem comptar amb els alumnes d'una manera obligatòria tots els dies, per això hem treballat els caps de setmana, diumenges al matí, alguna nit i sobretot durant el període vacacional de pasqua per a poder arribar preparats a la data de l'estrena”, explica.

Des del Centre Musical de Bétera conviden a tota la població a veure l'espectacle de música en directe en el qual tots els xiquets i joves són del poble i han treballat dur per a arribar fins ací.

L'espectacle es podrà veure hui divendres 26 d'abril a les 19.00 hores i demà dissabte 27 d'abril a les 17.00 i a les 19.00 hores a la Casa de la Cultura.